《秋胡行》
宋代·徐集孙

五年行迈兮归迟迟，采桑山阴兮奉亲慈。
冰霜自洁兮清节持，有客遗金兮志不移。
橐有金兮盍专为母驰，心悦桑女下车兮人可知。
庭中见妾兮徒忸怩，载思往事兮妾心孔悲。
君不如妾之有节兮言姑已而，君不知孝兮世道衰，
妾不死兮欲何为。

作者简介：徐集孙，字义夫，建安（今福建建瓯）人。理宗时尝在临安作过小官（《休日招李山房杜北山访渭滨秋浦于孤山》“不枉微官客日边”），退居后名其居室为竹所。有《竹所吟稿》。事见《南宋文范作者考》卷下。　徐集孙诗，以汲古阁影宋抄《南宋六十家小集》本为底本，参校影印文渊阁《四库全书·两宋名贤小集》本（简称名贤集）、顾氏读画斋刊《南宋群贤小集》本（简称群贤集）。新辑集外诗附于卷末。